b'\n_START_ARTICLE_\nHvitribbet \xc3\xa5kerfly\n_START_SECTION_\nUtseende\n_START_PARAGRAPH_\nEt middelsstort (vingespenn 33 \xe2\x80\x93 46 mm), gr\xc3\xa5brunt nattfly. Arten kjennes lett p\xc3\xa5 de hvite \xc3\xa5rene i forvingen, som st\xc3\xa5r i sterkt kontrast til resten av vingen. Hannen har lange og kraftige, fj\xc3\xa6rformede antenner. Forvingen er gr\xc3\xa5brun, den midtre delen m\xc3\xb8rkere. Vinge\xc3\xa5rene er hvite. Nyre- og ringmerkene er brungule og tydelige. Langs ytterkanten av vingen er det en pileformet, svart flekk i hvert \xc3\xa5remellomrom. Bakvingen er hvit ved roten, lysbrun i den ytre delen.\n_START_SECTION_\nLevevis\n_START_PARAGRAPH_\nDenne arten lever p\xc3\xa5 graskledte heier og enger. Larvene lever p\xc3\xa5 ulike gras, f\xc3\xb8rst p\xc3\xa5 bladene, n\xc3\xa5r de blir st\xc3\xb8rre kryper de ned p\xc3\xa5 bakken og angriper rothalsene. De voksne sommerfuglene flyr i august \xe2\x80\x93 september og kommer gjerne til lys, s\xc3\xa6rlig hannene.\n_START_SECTION_\nUtbredelse\n_START_PARAGRAPH_\nDen er utbredt i Europa. I Norge er den funnet p\xc3\xa5 S\xc3\xb8rlandet og det s\xc3\xb8rligste \xc3\x98stlandet, dessuten i indre Hordaland.'